Sophie Løhde (V), 2024-05-23:
Det siger tallet 28 desværre en hel del om, for alene sidste år døde 28 danskere, mens de ventede på et nyt organ.
Det er for mange, og det er vel at mærke flere, end vi har set de seneste år.
Det er dermed også svaret på, hvorfor status quo ikke er en mulighed.
Årsagen er enkel – det handler om at redde liv.
Her og nu står over 400 danskere på venteliste til at få et nyt organ, 400 mennesker, der venter på at få livet fuldt og helt tilbage, 400 danskere og deres familier, som på en eller anden måde har fået sat deres liv på standby.
Det er, på trods af at rigtig, rigtig mange danskere faktisk gerne vil donere deres organer, hvis situationen opstår.
Ja, vi står faktisk i den paradoksale situation, at et klart flertal i befolkningen støtter organdonation – det er faktisk helt op mod 84 pct. af danskerne, der har en positiv holdning til organdonation – men at det så alligevel kun er mindre end en tredjedel af danskerne over 15 år, som har fået registreret deres stillingtagen i Organdonorregisteret.
Det er jo påfaldende, når der er så mange danskere, der bakker op.
Det vidner om behovet for, at vi går nye veje her fra Folketingets side, og det er for regeringen ikke bare et spørgsmål om at gøre én ting, men at gøre mange ting på en gang.
For det er det, der kan være med til at gøre forskellen mellem liv og død.
Vi skal have flere til at tage stilling, flere til at vægte den positive opbakning og velvillighed til konkret handling.
Som noget nyt foreslår regeringen bl.a., at vi nu vender samtykkemodellen om, så alle over 18 år som udgangspunkt fremover er organdonorer.
Det betyder, at man fra det fyldte 18. år automatisk bliver tilmeldt som organdonor i registeret.
Vi ønsker som regering at sende et signal om, at danskerne gerne vil være med til at redde flere liv.
For husk, at det også er langt de fleste af os, der gerne vil kunne modtage et organ, hvis der pludselig opstår den ulykkelige situation, hvor det måtte være nødvendigt for en selv eller en af ens kære.
Vi synes, de to ting hænger sammen.
Undervejs i debatten har nogle spurgt, hvorfor vi som regering har valgt i første omgang at fremsætte det her som et beslutningsforslag.
Det gør vi bl.a., fordi vi synes, debatten simpelt hen fortjener at blive taget, og fordi vi synes, det er vigtigt ikke at indføre en ny samtykkemodel hen over natten.
Det skal ske på en måde, hvor befolkningen også får god tid til at blive oplyst, men også at gøre sig overvejelser om organdonation, før ordningen træder i kraft.
For det er helt afgørende med en grundig og inddragende informationsindsats, som lægger op til en samtale hos borgerne, både om et forslag til en ny samtykkemodel, men jo også mere bredt om vigtigheden af at tage stilling og lade sit ja eller nej til organdonation registrere.
Derfor kommer alle danskere også fremover til at modtage et brev om ændringen af samtykkemodellen.
Det er også en del af det beslutningsforslag, vi behandler her i dag.
Vi tror på, at det kan være med til, at vi får genstartet den vigtige samtale om organdonation med hinanden, så flere vil have truffet de svære valg sammen og i tide, også af hensyn til sundhedspersonalet, der ofte står i en svær situation, når de skal indlede en vanskelig samtale med de pårørende til et menneske, hvis liv ikke står til at redde.